Predkladacia správa

	Návrh na uzavretie Zmluvy medzi Slovenskou republikou a Spojenými arabskými emirátmi o leteckých dopravných službách sa predkladá na základe vlastnej iniciatívy. V súlade s Ústavou Slovenskej republiky má tento zmluvný dokument charakter prezidentskej zmluvy.
	Zmluva vytvára právny rámec a stanovuje podmienky na vykonávanie pravidelných leteckých dopravných služieb medzi Slovenskou republikou (ďalej len „SR“) a Spojenými arabskými emirátmi (ďalej len „SAE“).
Dňa 26. júna 2013 navštívil SR Khalid AlGhaith, námestník ministra zahraničných vecí SAE sprevádzaný podnikateľskou misiou s cieľom preskúmania možností spolupráce medzi SR a SEA. Delegácia bola prijatá ministrom dopravy, výstavby a regionálneho rozvoja SR, pričom boli okrem iného prerokované aj možnosti spolupráce v oblasti leteckej dopravy, najmä vytvorenie podmienok pre priame letecké spojenie. Pán Khalid AlGhaith v tejto súvislosti zdôraznil dôležitosť rýchleho podpísania zmluvy o leteckých dopravných službách medzi SR 
a SAE.
Nadobudnutím platnosti tejto zmluvy sa skončí platnosť Dohody o leteckej doprave medzi vládou Českej a Slovenskej Federatívnej Republiky a vládou Spojených arabských emirátov, podpísanej 23. októbra 1991 v Prahe.
	Predkladaná zmluva nemá dopad na štátny rozpočet a nebude mať dopad ani na rozpočty obcí a vyšších územných celkov. Zmluva nemá nepriaznivý vplyv na zamestnanosť a podnikateľské prostredie, naopak, vytvára priestor pre rozvoj podnikateľských aktivít 
a zamestnanosti. 
	Zmluva priamo upravuje práva alebo povinnosti fyzických osôb alebo právnických osôb a podľa Ústavy Slovenskej republiky sa vyžaduje pred jej ratifikáciou súhlas Národnej rady Slovenskej republiky. Ustanovenia zmluvy sú v súlade s vnútroštátnymi právnymi predpismi Slovenskej republiky. Zmluva má podľa čl. 7 ods. 5 Ústavy SR prednosť pred zákonmi, pretože zakladá práva alebo povinnosti fyzických osôb alebo právnických osôb, ktoré budú uplatňované podľa tejto zmluvy. Na vykonanie zmluvy nie je potrebný zákon.